## Odluka Ustavnog suda Republike Hrvatske broj U-IIIA-2663/2004 od 4. studenoga 2004.

### NN 163/2004 (24.11.2004.), Odluka Ustavnog suda Republike Hrvatske broj U-IIIA-2663/2004 od 4. studenoga 2004.

# USTAVNI SUD REPUBLIKE HRVATSKE

2868

Ustavni
sud Republike Hrvatske, u Drugom vijeću za odluči­vanje o ustavnim tužbama, u
sastavu sudac Jasna Omejec, pred­sjednik Vijeća, te suci Marijan Hranjski, Ivan
Matija, Ivan Mrkonjić, Emilija Rajić i Vice Vukojević, članovi Vijeća, odlu­čujući
o ustavnoj tužbi M. G. iz Z., koju zastupa opunomoćenica M. S., odvjetnica u
Z., na sjednici održanoj 4. studenoga 2004. godine, jednoglasno je donio

## ODLUKU

I.
Ustavna tužba se usvaja.

II. Općinski sud u Zagrebu dužan je donijeti odluku u
predmetu koji se vodi pred tim sudom, pod poslovnim brojem: P-9304/99 u najkraćem
mogućem roku, ali ne duljem od deset (10) mjeseci, računajući od prvog idućeg
dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona
o Ustav­­nom sudu Republike Hrvatske (»Narodne novine«, broj 49/02. – pročišćeni
tekst), podnositeljici ustavne tužbe M.G. iz Z., određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 5.500,00 kuna.

IV. Naknada iz točke III. izreke ove odluke bit će
isplaćena iz državnog proračuna u roku tri mjeseca od dana podnošenja zahtjeva
podnositeljice Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

```
Obrazloženje
```

1.
Podnositeljica ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novi­ne«, broj 49/02. – pročišćeni tekst, u
daljnjem tekstu: Ustavni zakon), podnijela je 16. srpnja 2004. godine ustavnu
tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2. Dana 21. lipnja 1999. godine podnositeljica je Općinskom
sudu u Zagrebu podnijela tužbu radi naknade štete protiv prvotuženika Grada
Hrvatske Kostajnice i drugotužene Republike Hrvat­ske, jer joj je prvotuženik
po nalogu drugotužene porušio kuću.

 11. listopada 2000. godine tuženici su dostavili odgovor na tužbu.

Ročište je održano 20.
listopada 2000. godine. Istoga dana sud je zatražio od Državnog odvjetništva u
Petrinji na uvid kazneni spis. Spis je dostavljen 16. studenoga 2000. godine.

Ročište je održano 11.
travnja i 9. listopada 2001., te 10. listopada 2002. godine.

Dopisima od 11. listopada
2002., te 26. lipnja i 26. rujna 2003. godine sud je zatražio od Grada Hrvatske
Kostajnice na uvid upravni spis u vezi s rušenjem podnositeljičine kuće.

Dopisom od 18. studenoga
2003. godine Grad Hrvatska Kostajnica izvijestio je sud da nije u mogućnosti
dostaviti traženi spis, jer je riječ o spisu Državne uprave za zaštitu kulturne
i prirodne baštine, Povjerenstva u Zagrebu. Dopisom od 28. studenoga 2003.
godine sud je zatražio na uvid spis od navedenog tijela.

Dopis je ponovljen 7. veljače
i 2. ožujka 2004. godine.

8. veljače 2004. godine dostavljeno
je sudu rješenje o preventivnoj zaštiti spomenika kulture koje se odnosi na kuću
podnositeljice.

PRAVO
VAŽNO ZA USTAVNOSUDSKI POSTUPAK

3.
Odredbom članka 29. stavka 1. Ustava Republike Hrvat­ske propisano je:

»Članak
29.

Svatko ima pravo da zakonom ustanovljeni neovisni i
nepristrani sud (...) u razumnom roku odluči o njegovim pravima i obvezama
(...).«

Odredbom članka 63. Ustavnog zakona propisano je:

»Članak 63.

(1) Ustavni sud će pokrenuti postupak po ustavnoj tužbi
i prije no što je iscrpljen pravni put, u slučaju kad o pravima i obvezama
stranke (...) nije u razumnom roku odlučio sud (...).

(2) U
odluci kojom usvaja ustavnu tužbu zbog nedonošenja akta u razumnom roku iz
stavka 1. ovoga članka, Ustavni sud će nadležnom sudu odrediti rok za donošenje
akta kojim će taj sud meritorno odlučiti o pravima i obvezama (...)
podnositelja. Rok zadonošenje akta počinje teći idućeg dana od dana
objave odluke Ustavnog suda u »Narodnim novinama«.

(3) U odluci iz stavka 2. ovoga članka Ustavni sud će
odrediti primjerenu naknadu koja pripada podnositelju zbog povrede njegova
ustavnog prava koju je sud učinio kada o pravima i obvezama podnositelja (...)
nije odlučio u razumnom roku. Naknada se isplaćuje iz državnog proračuna u roku
tri mjeseca od dana podnošenja zahtjeva stranke za njezinu isplatu.«

*Ustavna
tužba je osnovana.*

4.
Svoju odluku Ustavni sud obrazlaže sljedećim utvrđe­njima:

4.1.
DULJINA SUDSKOG POSTUPKA

Prvostupanjski
parnični postupak započeo je 21. lipnja 1999. godine tužbom podnositeljice Općinskom
sudu u Zagrebu radi naknade štete.

Ustavna
tužba podnijeta je 16. srpnja 2004. godine, a do toga dana postupak nije
pravomoćno okončan, pa Ustavni sud utvrđuje da je do dana podnošenja ustavne tužbe
postupak trajao ukupno pet (5) godina i dvadeset pet (25) dana.

4.2.
POSTUPANJE NADLEŽNOG SUDA

Postupak
se u razmatranom, pravno relevantom razdoblju cijelo vrijeme vodio pred Općinskim
sudom u Zagrebu kao sudom prvog stupnja. U razdoblju od oko pet godina sud je
održao četiri ročišta. Zadnje ročište prije podnošenja ustavne tužbe, 16.
srpnja 2004. godine, održano je 10. listopada 2002. godine. U tom razdoblju sud
je u više navrata pokušao pribaviti potrebnu dokumentaciju od tijela državne
uprave, koja nisu pokazala potreban stupanj suradnje sa sudom. Od 8. veljače
2004. godine nije poduzeta niti jedna radnja u postupku.

4.3. PONAŠANJE
PODNOSITELJICE USTAVNE TUŽBE (TUŽITELJICE U PARNIČNOM POSTUPKU)

Podnositeljica
ustavne tužbe kao tužiteljica u parničnom postupku nije pridonijela duljini
postupka.

4.4. SLOŽENOST
SUDSKOG PREDMETA

Ustavni
sud utvrđuje da nije riječ o složenom predmetu.

OCJENA
USTAVNOG SUDA

5. Ustavni sud utvrđuje da se predmet vodi u trajanju
duljem od pet godina, te da tijela državne uprave nisu u duljem vremenskom
razdoblju udovoljavala traženjima Općinskog suda u Zagrebu. Imajući u vidu
ukupnu duljinu postupka, dugo razdoblje prije podnošenja ustavne tužbe u kojem
nije održano ročište, te okolnost da se postupak cijelo vrijeme vodi pred sudom
prvog stupnja, Ustavni sud nalazi da je povrijeđeno pravo podnositeljice na suđenje
u razumnom roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka
63. Ustavnog zakona o Ustavnom sudu Republike Hrvatske, donijeta odluka kao pod
točkama I. i II. izreke ove odluke.

6. Sukladno odredbi članka
63. stavka 3. Ustavnog zakona, odlučeno je kao u točkama III. i IV. izreke ove
odluke.

Visinu naknade zbog povrede
ustavnog prava na donošenje odluke u razumnom roku, Ustavni sud utvrđuje
uzimajući u obzir okolnosti svakog pojedinog predmeta uz istodobno uvažavanje
ukupnih gospodarskih i socijalnih prilika u Republici Hrvatskoj.

7.
Odluka o objavi (točka V. izreke) temelji se na odredbama članka 29. Ustavnog
zakona.

Broj:
U-IIIA-2663/2004
Zagreb, 4. studenoga 2004.

USTAVNI SUD REPUBLIKE HRVATSKE

Predsjednik Vijeća**dr. sc.** **Jasna Omejec,** v. r.

if !supportEmptyParas endif

Odluka, NN 163/2004-2868